kardosdrur/scandi-wiki huggingface dataset:
Hans Walter

Hans Walter (9. august 1889 - 14. januar 1967) var en schweizisk roer, dobbelt olympisk guldvinder og seksdobbelt europamester.

Walter vandt en guldmedalje i firer med styrmand ved OL 1920 i Antwerpen, som makker til brødrene Max og Paul Rudolf, Willy Brüderlin samt styrmand Paul Staub.

Ved OL 1924 i Paris deltog han i to discipliner. Han vandt guld i disciplinen firer med styrmand og bronze i firer uden styrmand. Ved begge discipliner var roerne, foruden Walter, Émile Albrecht, Alfred Probst og Eugen Sigg, mens styrmanden i fireren med styrmand var enten Émile Lachapelle eller Walter Loosli. Ved 1920-legene deltog Walter desuden i den schweiziske otter, der dog ikke vandt medalje.

Walter vandt desuden hele seks EM-guldmedaljer, fire i firer med styrmand (1911, 1912, 1913 og 1920) og to i otter (1912 og 1920).

OL-medaljer 
 1920:  Guld i firer med styrmand
 1924:  Guld i firer med styrmand
 1924:  Bronze i firer uden styrmand

Referencer

Eksterne henvisninger 

Roere fra Schweiz
Iulică Ruican

Iulică Ruican (født 29. august 1971 i Cujmir, Rumænien) er en rumænsk tidligere roer, olympisk guldvinder og tredobbelt verdensmester.

Ruican vandt guld i firer med styrmand ved OL 1992 i Barcelona, sidste gang denne disciplin var på OL-programmet. Bådens øvrige besætning var Viorel Talapan, Dimitrie Popescu, Nicolae Țaga og styrmand Dumitru Răducanu. Ved de samme lege vandt han desuden en sølvmedalje, som del af den rumænske otter. Han var også med i otteren ved OL 1996 i Atlanta, hvor rumænerne sluttede på 7. pladsen.

Ruican vandt desuden tre VM-guldmedaljer i firer med styrmand, i henholdsvis 1993, 1994 og 1996.

OL-medaljer 
 1992:  Guld i firer med styrmand
 1992:  Sølv i otter

Referencer

Eksterne henvisninger 

Roere fra Rumænien
Olympiske medaljevindere i roning 
Olympiske mestre fra Rumænien 
Olympiske sølvmedaljevindere fra Rumænien
Medaljevindere ved sommer-OL 1988
Viorel Talapan

Viorel Talapan (født 25. februar 1972 i Mihai Viteazu, Rumænien) er en rumænsk tidligere roer, olympisk guldvinder og tredobbelt verdensmester.

Talapan vandt guld i firer med styrmand ved OL 1992 i Barcelona, sidste gang denne disciplin var på OL-programmet. Bådens øvrige besætning var Iulică Ruican, Dimitrie Popescu, Nicolae Țaga og styrmand Dumitru Răducanu. Ved de samme lege vandt han desuden en sølvmedalje, som del af den rumænske otter. Han var også med i otteren ved OL 1996 i Atlanta, hvor rumænerne sluttede på 7. pladsen, og ved OL 2000 i Sydney, hvor det blev til en 6. plads.

Talapan vandt desuden tre VM-guldmedaljer i firer med styrmand, i henholdsvis 1993, 1994 og 1996.

OL-medaljer 
 1992:  Guld i firer med styrmand
 1992:  Sølv i otter

Referencer

Eksterne henvisninger 

Roere fra Rumænien
Olympiske medaljevindere i roning 
Olympiske mestre fra Rumænien
Olympiske sølvmedaljevindere fra Rumænien 
Medaljevindere ved sommer-OL 1992
Bernd Niesecke

Bernd Niesecke (født 30. oktober 1958 i Brandenburg an der Havel) er en tysk tidligere roer, olympisk guldvinder og tredobbelt verdensmester.

Karriere

Roning 
Niesecke var med i den østtyske firer med styrmand, der i 1981 blev verdensmester. Året efter var han med i otteren, der vandt VM-sølv, og i 1983 var han tilbage i toeren med styrmand, der dette år vandt VM-sølv. I lighed med de øvrige østtyske sportsfolk kunne han ikke deltage i OL 1984 i Los Angeles, da DDR sammen med flere andre østeuropæiske nationer boykottede disse lege. 

I 1985 var han igen med i den østtyske firer med styrmand, der dette år vandt VM-bronze, inden han var med til at blive verdensmester i samme båd de to følgende år.

I 1988 var han fortsat med i fireren med styrmand ved OL i Seoul, hvor Frank Klawonn, Karsten Schmeling, Bernd Eichwurzel og styrmand Hendrik Reiher udgjorde bådens øvrige besætning. Østtyskerne vandt først deres indledende heat i ny olympisk rekordtid, og derpå vandt de deres semifinale. I finalen var de atter overlegne og vandt med næsten tre sekunder ned til Rumænien på andenpladsen, mens New Zealand fik bronze.

Ud over de internationale resultater opnåede han at blive østtysk mester i firer med styrmand i 1986 og 1988.

Videre karriere 
Niesecke var politimand af profession, og efter den tyske genforening blev han en del af SSpezialeinsatzkommando (Specialindsatskommandoen) i Berlin.

OL-medaljer 
 1988:  Guld i firer med styrmand

Referencer

Eksterne henvisninger 

Roere fra Tyskland
Personer fra Brandenburg
Deltagere for DDR ved sommer-OL 1988
Olympiske mestre fra DDR
Karsten Schmeling

Karsten Schmeling (født 13. januar 1962 i Hennigsdorf) er en tysk tidligere roer, olympisk guldvinder og dobbelt verdensmester.

Karriere

Roning 
Schmeling gjorde sig første gang bemærket på den internationale roscene, da han i 1979 var med til at vinde bronze til DDR ved junior-VM i firer uden styrmand, og året efter blev han juniorverdensmester i toer uden styrmand. Som senior kom han først til at ro toer med styrmand, hvor han vandt VM-sølv i 1981 og 1982, hvorpå han kom med i otteren, der ligeledes vandt VM-sølv i 1983. I lighed med de øvrige østtyske sportsfolk kunne han ikke deltage i OL 1984 i Los Angeles, da DDR sammen med flere andre østeuropæiske nationer boykottede disse lege. 

I 1985 kom Schmeling med i den østtyske firer med styrmand, der dette år vandt VM-bronze, inden han var med til at blive verdensmester i samme båd året efter. Til VM i 1987 roede han både firer med styrmand, som igen vandt, samt otter, der vandt VM-sølv.

I 1988 var han igen med i fireren med styrmand ved OL i Seoul, hvor Frank Klawonn, Bernd Niesecke, Bernd Eichwurzel og styrmand Hendrik Reiher udgjorde bådens øvrige besætning. Østtyskerne vandt først deres indledende heat i ny olympisk rekordtid, og derpå vandt de deres semifinale. I finalen var de atter overlegne og vandt med næsten tre sekunder ned til Rumænien på andenpladsen, mens New Zealand fik bronze.

Efter endnu en sæson i firer med styrmand, der blev nummer fire ved VM i 1989, indstillede han sin elitekarriere. Ud over de internationale resultater opnåede han at blive østtysk mester i firer med styrmand i 1986 og 1988.

Videre karriere 
Schemling arbejdede ved siden af rokarrieren som politimand, og efter den tyske genforening arbejdede han i en periode som automekaniker i Hamm.

OL-medaljer 
 1988:  Guld i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1988
Olympiske mestre fra DDR
Bernd Eichwurzel

Bernd Eichwurzel (født 25. oktober 1964 i Oranienburg) er en tysk tidligere roer, olympisk guldvinder og tredobbelt verdensmester.

Karriere

Roning 
Eichwurzel gjorde sig første gang bemærket på den internationale roscene, da han i 1981 var med til at blive verdensmester for DDR ved junior-VM i firer med styrmand og året efter i toer uden styrmand. Som senior kom han igen til at ro firer med styrmand og var her med til at vinde VM-sølv i 1983. I lighed med de øvrige østtyske sportsfolk kunne han ikke deltage i OL 1984 i Los Angeles, da DDR sammen med flere andre østeuropæiske nationer boykottede disse lege. 

I 1985 var Eichwurzel forsat med i den østtyske firer med styrmand, der dette år vandt VM-bronze, inden han var med til at blive verdensmester i samme båd de to følgende år.

I 1988 var han igen med i fireren med styrmand ved OL i Seoul, hvor Frank Klawonn, Bernd Niesecke, Karsten Schmeling og styrmand Hendrik Reiher udgjorde bådens øvrige besætning. Østtyskerne vandt først deres indledende heat i ny olympisk rekordtid, og derpå vandt de deres semifinale. I finalen var de atter overlegne og vandt med næsten tre sekunder ned til Rumænien på andenpladsen, mens New Zealand fik bronze.

I 1989 blev østtyskerne nummer fire ved VM i fireren med styrmand og sluttede af med endnu et verdensmesterskab, fortsat med Eichwurzel i båden, hvorpå han indstillede sin elitekarriere. Ud over de internationale resultater opnåede han at blive østtysk mester i firer med styrmand i 1986 og 1988.

Videre karriere 
Eichwurzel var politimand indtil den tyske genforening. Herefter blev han chauffør.

OL-medaljer 
 1988:  Guld i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1988
Olympiske mestre fra DDR
Frank Klawonn

Frank Klawonn (født 22. marts 1966 i Schwedt) er en tysk tidligere roer, olympisk guldvinder og dobbelt verdensmester.

Karriere

Roning 
Klawonns første store internationale resultat opnåede han, da han som juniorroer var med til at blive verdensmester for DDR i 1984 i toer uden styrmand.

I 1986 kom Klawonn med i den østtyske firer med styrmand, der dette år og det følgende blev verdensmester.

I 1988 var han fortsat med i fireren med styrmand ved OL i Seoul, hvor Karsten Schmeling, Bernd Niesecke, Bernd Eichwurzel og styrmand Hendrik Reiher udgjorde bådens øvrige besætning. Østtyskerne vandt først deres indledende heat i ny olympisk rekordtid, og derpå vandt de deres semifinale. I finalen var de atter overlegne og vandt med næsten tre sekunder ned til Rumænien på andenpladsen, mens New Zealand fik bronze.

Efter endnu en sæson i firer med styrmand, der blev nummer fire ved VM i 1989, gik han over til toer med styrmand, hvor han i 1990 blev den sidste østtyske mester i denne bådtype. Året efter i det nu genforenede Tyskland vandt samme besætning det tyske mesterskab i denne båd.

Videre karriere 
Klawonn var finansuddannet og kom til at arbejde hos skattevæsenet i Potsdam.

OL-medaljer 
 1988:  Guld i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1988
Olympiske mestre fra DDR
Hendrik Reiher

Hendrik Reiher (født 25. januar 1962 i Eisenhüttenstadt) er en tysk tidligere roer, olympisk guldvinder og tredobbelt verdensmester.

Karriere

Roning 
Reiher roede som styrmand i flere forskellige bådtyper. Hans første store resultat kom, da han var med til at vinde VM-sølv som junior for DDR i 1981 i toer uden styrmand, en bedrift han gentog året efter. Som senior begyndte han i den østtyske otter, som han var med til at vinde VM-sølv med i både 1983. I 1985 roede han firer med styrmand og vandt her VM-bronze, mens han i samme båd var med til at blive verdensmester i 1986 og 1987.

Båden med Reiher var derfor blandt favoritterne ved OL 1988 i Seoul. Bådens øvrige besætning var Frank Klawonn, Bernd Eichwurzel, Bernd Niesecke og Karsten Schmeling, den helt samme besætning, der blev verdensmestre de to år forinden. Båden vandt sit indledende heat (i ny olympisk rekord) og sit semifinaleheat, og i finalen var østtyskerne overlegne og vandt guld med næsten tre sekunder ned til den rumænske båd på andenpladsen, mens New Zealand sikrede sig bronze.

I 1990 blev østtyskerne igen verdensmestre.

Ved OL 1992 i Barcelona var han (efter Tysklands genforening) med i den fællestyske firer med styrmand, hvor denne disciplin for sidste gang var på det olympiske program. Den tyske besætning bestod ud over Reiher af Uwe Kellner, Thoralf Peters, Karsten Finger og Ralf Brudel, og de kvalificerede sig til finalen som vindere af deres indledende heat. I finalen kunne de dog ikke følge med den rumænske båd, der satte olympisk rekord, men med en tid knap et sekund langsommere sikrede tyskerne sig dog sølvet næsten tre sekunder foran polakkerne, der fik bronze. Dette OL blev Brudels sidste store internationale konkurrence. Gennem karriere vandt han ud over de internationale medaljer desuden tolv østtyske samt to fællestyske mesterskaber.

Videre karriere 
Reiher studerede idræt ved Deutsche Hochschule für Körperkultur i Leipzig. Efter den tyske genforening kom han til at arbejde i Deutsche Kreditbank AG.

OL-medaljer 
 1988:  Guld i firer med styrmand
 1992:  Sølv i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1988
Deltagere for Tyskland ved sommer-OL 1992
Olympiske mestre fra DDR
Olympiske sølvmedaljevindere fra Tyskland
Richard Budgett

Richard Gordon McBride Budgett (OBE) (født 20. marts 1959 i Glasgow, Skotland) er en britisk tidligere roer og olympisk guldvinder.

Budgett vandt en guldmedalje ved OL 1984 i Los Angeles, som del af den britiske firer med styrmand. Steve Redgrave, Martin Cross, Andy Holmes og styrmand Adrian Ellison udgjorde resten af besætningen. Det var det eneste OL han deltog i.

Budgett, der er uddannet læge, blev i 2012 ansat som medicin- og forskningsdirektør af IOC.

OL-medaljer 
 1984:  Guld i firer med styrmand

Referencer

Eksterne henvisninger 

Roere fra Storbritannien
Personer fra Glasgow
Personer tildelt Order of the British Empire
Adrian Ellison

Adrian Charles Ellison (født 11. september 1958 i Solihull, England) er en britisk tidligere roer og olympisk guldvinder.

Ellison vandt en guldmedalje ved OL 1984 i Los Angeles, som del af den britiske firer med styrmand. Han var styrmand i båden, hvor Steve Redgrave, Martin Cross, Andy Holmes og Richard Budgett var roerne. Han var også med i briternes otter ved OL 1992 i Barcelona.

OL-medaljer 
 1984:  Guld i firer med styrmand

Referencer

Eksterne henvisninger 

Roere fra Storbritannien
Dieter Wendisch

Dieter Wendisch (født 9. maj 1953 i Gauernitz) er en tysk tidligere roer, dobbelt olympisk guldvinder og tredobbelt verdensmester.

Karriere

Roning 
I 1975 gjorde Wendisch sig første gang bemærket på den internationale scene, da han var med i den østtyske otter, der vandt VM i 1975.

Østtyskerne var derfor favoritter ved ved OL 1976 i Montreal, hvor Wendish stillede op i otteren sammen med Bernd Baumgart, Werner Klatt, Gottfried Döhn, Hans-Joachim Lück, Ulrich Karnatz, Roland Kostulski, Karl-Heinz Prudöhl og styrmand Karl-Heinz Danielowski. Den østtyske båd vandt det indledende heat og satte her ny olympisk rekord, og i finalen var de klart hurtigst og vandt med mere end to et halvt sekund ned til Storbritannien, der fik sølv, mens New Zealand tog bronzemedaljerne. I alt deltog 11 lande i konkurrencen.

Fra 1977 roede han firer med styrmand og var dette år samt det følgende med til at blive verdensmester i båden, mens han ikke var med da DDR genvandt titlen i 1979.

Ved OL 1980 i Moskva var Wendisch tilbage i fireren med styrmand sammen med Gottfried Döhn, brødrene Ullrich og Walter Dießner samt styrmand Andreas Gregor (samme besætning, der vandt VM i 1977 og 1978), og de vandt da også deres indledende heat ganske klart. I finalen var de ligeledes suveræne og vandt guldet med et forspring på mere end fire et halvt sekund ned til Sovjetunionen på andenpladsen, mens Polen fik bronze.

Videre karriere 
Wendisch var uddannet maskiningeniør. Han blev senere teknisk direktør for Altenberg bobslæde-, kælke- og skeletonbane.

OL-medaljer 
 1976:  Guld i otter
 1980:  Guld i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1976
Deltagere for DDR ved sommer-OL 1980
Olympiske mestre fra DDR
Walter Dießner

Walter Dießner (født 26. december 1954 i Meißen) er en tysk tidligere roer, olympisk guldvinder og firedobbelt verdensmester, tvillingebror til Ullrich Dießner.

Karriere

Rokarriere 
Dießner-brødrene roede det meste af karrieren sammen, og deres første store resultat kom, da de i 1972 vandt junior-VM i toer uden styrmand. Senere gik de over i firer med styrmand, hvor de vandt VM-guld i 1974 og -sølv i 1975.

Østtyskerne var derfor blandt favoritter ved OL 1976 i Montreal, hvor Dießner-brødrene stillede op i fireren med styrmand sammen med Andreas Schulz, Rüdiger Kunze og styrmand Johannes Thomas. Den østtyske båd vandt deres indledende heat og deres semifinale, men i finalen var den sovjetiske båd hurtigst og vandt guldet, mens østtyskerne hentede sølv og vesttyskerne et stykke bagefter igen kom ind på bronzepladsen. I alt deltog 14 lande i konkurrencen.

Dießner-brødrene fortsatte i fireren med styrmand, men nu med nye makkere i båden. Successen fortsatte, om muligt i endnu højere grad, da de var med til at sikre DDR VM-guld de tre følgende år.

Ved OL 1980 i Moskva bestod den tyske firer med styrmand af Dieter Wendisch, Gottfried Döhn, brødrene Dießner og styrmand Andreas Gregor (samme besætning, der vandt VM i 1977 og 1978), og de vandt da også deres indledende heat ganske klart. I finalen var de ligeledes suveræne og vandt guldet med et forspring på mere end fire et halvt sekund ned til Sovjetunionen på andenpladsen, mens Polen fik bronze.

I 1981 var brødrene Dießner for en kort bemærkning med i otteren, der blev nummer fire ved VM dette år, inden Walter Dießner indstillede sin elitekarriere.

Videre karriere  
Brødrene Dießner var begge udlært værktøjsmagere, men Walter Dießner skiftede senere fag og blev bager. Han overtog derpå sin svigerfars bageri.

Hans søn, Jörg Dießner, blev også roer og deltog i to olympiske lege i begyndelsen af 2000'erne.

OL-medaljer 
 1980:  Guld i firer med styrmand
 1976:  Sølv i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1976
Deltagere for DDR ved sommer-OL 1980
Olympiske mestre fra DDR
Olympiske sølvmedaljevindere fra DDR
Ullrich Dießner

Ullrich Dießner (født 27. december 1954 i Meißen) er en tysk tidligere roer, olympisk guldvinder og seksdobbelt verdensmester.

Karriere

Rokarriere 
Ullrich Dießner roede det meste af sin karriere sammen med sin tvillingebror Walter Dießner, og de to viste sig første gang på den internationale scene, da de for DDR vandt junior-VM i toer uden styrmand i 1972. I 1974 var de som seniorer med i den østtyske firer med styrmand, der dette år vandt VM-guld og året efter VM-sølv.

Brødrene Dießner var også med i samme båd ved OL 1976 i Montreal sammen med Andreas Schulz, Rüdiger Kunze og styrmand Johannes Thomas. Østtyskerne vandt deres indledende heat og deres semifinaleheat, begge gange i ny olympisk rekordtid. I finalen var den sovjetiske båd dog overlegen og vandt guld, mens østtyskerne sikrede sig sølv, og vesttyskerne fik bronze.

Efter OL fik brødrene Dießner Dieter Wendisch, Gottfried Döhn og styrmand Andreas Gregor med i båden, og det gav straks gevinst, idet denne besætning vandt VM-guld i både 1977 og 1978. I 1979 blev det også til guld, men med blot Dießner-brødrene som gengangere fra året forinden.

Ved OL 1980 i Moskva var det igen VM-besætningen fra 1977 og 1978, der repræsenterede Østtyskland, og de var også favoritter i konkurrencen. Det blev til sejr i indledende heat, og i finalen var de klart overlegne og vandt med et forspring på fire et halvt sekund ned til Sovjetunionen, der sikrede sig sølvet yderligere tre et halvt sekund foran Polen på bronzepladsen.

I 1981 var brødrene Dießner for en kort bemærkning med i otteren, der blev nummer fire ved VM dette år, hvorpå Ullrich Dießner fortsatte, nu uden broderen, i fireren med styrmand og vandt sit femte VM i 1982. Han sluttede med at ro toer med styrmand, og her vandt han sit sidste VM i 1983. Da DDR sammen med flere andre østeuropæiske lande boykottede OL 1984 i Los Angeles, indstillede han karrieren.

Ud over de internationale meritter blev Ullrich Dießner også østtysk mester i firer med styrmand i 1975, 1977, 1978, 1979 og 1982 samt i toer med styrmand i 1983 og 1984.

Videre karriere 
Som sin bror var Ullrich Dießner udlært værktøjsmager. Han virkede efter den aktive rokarriere som hjælpetræner i roning i en periode. Efter den tyske genforening etablerede han et taxifirma.

OL-medaljer 
 1980:  Guld i firer med styrmand
 1976:  Sølv i firer med styrmand

Referencer

Eksterne henvisninger 

Roere fra Tyskland
Deltagere for DDR ved sommer-OL 1976
Deltagere for DDR ved sommer-OL 1976
Olympiske mestre fra DDR
Olympiske sølvmedaljevindere fra DDR
Gottfried Döhn

Gottfried Döhn (født 10. juni 1951 i Dresden) er en tysk tidligere roer, dobbelt olympisk guldvinder og tredobbelt verdensmester.

Karriere

Roning 
I 1973 gjorde Döhn sig første gang bemærket på den internationale scene, da han var med i den østtyske firer uden styrmand, der vandt EM-guld sidste gang, dette mesterskab blev afholdt. Döhn kom derpå med i den østtyske otter, der vandt VM i 1975.

Østtyskerne var derfor favoritter ved ved OL 1976 i Montreal, hvor han stillede op i otteren sammen med Bernd Baumgart, Werner Klatt, Dieter Wendisch, Hans-Joachim Lück, Ulrich Karnatz, Roland Kostulski, Karl-Heinz Prudöhl og styrmand Karl-Heinz Danielowski. Den østtyske båd vandt det indledende heat og satte her ny olympisk rekord, og i finalen var de klart hurtigst og vandt med mere end to et halvt sekund ned til Storbritannien, der fik sølv, mens New Zealand tog bronzemedaljerne. I alt deltog 11 lande i konkurrencen.

Fra 1977 roede han firer med styrmand og var dette år samt det følgende med til at blive verdensmester i båden, mens han ikke var med da DDR genvandt titlen i 1979.

Ved OL 1980 i Moskva var Döhn tilbage i fireren med styrmand sammen med Dieter Wendisch, brødrene Ullrich og Walter Dießner samt styrmand Andreas Gregor (samme besætning, der vandt VM i 1977 og 1978), og de vandt da også deres indledende heat ganske klart. I finalen var de også suveræne og vandt guldet med et forspring på mere end fire et halvt sekund ned til Sovjetunionen på andenpladsen, mens Polen fik bronze.

Ud over de internationale titler var Döhn også med til at blive østtysk mester i fireren med styrmand i 1972, 1977 og 1978.

Øvrige karriere 
Efter sin rokarriere blev Döhn ansat i den østtyske udenrigstjeneste, hvor han arbejdede som teknisk direktør ved landets ambassade i Mali. Efter Tysklands genforening blev han repræsentant for et firma, der solgte farmaceutiske produkter.

OL-medaljer 
 1976:  Guld i otter
 1980:  Guld i firer med styrmand

Referencer

Eksterne henvisninger 

Deltagere for DDR ved sommer-OL 1976
Deltagere for DDR ved sommer-OL 1980
Olympiske mestre fra DDR
Roere fra Tyskland
Personer fra Dresden
Andreas Gregor

Andreas Gregor (født 27. april 1955 i Dresden) er en tysk tidligere roer, olympisk guldvinder og firedobbelt verdensmester.

Karriere

Rokarriere 
Gregor, der var var styrmand, havde første gang international succes, da han var med i den østtyske firer med styrmand, der vandt VM-guld i 1977, en præstation de gentog året efter. Besætningen bestod i begge tilfælde ud over Gregor af brødrene Ullrich og Walter Dießner, Dieter Wendisch og Gottfried Döhn. En østtysk båd vandt også VM i 1979, men bortset fra Dießner-brødrene var besætningen en anden.

Ved OL 1980 i Moskva var det igen VM-besætningen fra 1977 og 1978, der repræsenterede Østtyskland, og de var også favoritter i konkurrencen. Det blev også til sejr i indledende heat, og i finalen var de klart overlegne og vandt med et forspring på fire et halvt sekund ned til Sovjetunionen, der sikrede sig sølvet yderligere tre et halvt sekund foran Polen på bronzepladsen.

Gregor var igen med til at vinde VM-guld i fireren i 1982, men med en noget anden besætning. Hans sidste store internationale bedrift kom i 1983, hvor han var med til at vinde VM-guld i toer med styrmand.

Videre karriere 
Af profession var Gregor bådebygger, men han arbejdede også i en periode som facility manager ved regionale olympiske center i Dresden.

OL-medaljer 
 1980:  Guld i firer med styrmand

Referencer

Eksterne henvisninger 

Roere fra Tyskland
Personer fra Dresden
Deltagere for DDR ved sommer-OL 1980
Olympiske mestre fra DDR
Vladimir Jesjinov

Vladimir Nikolajevitj Jesjinov (på russisk: Владимир Николаевич Ешинов) (født 18. februar 1949 i Kirisji, Sovjetunionen) er en russisk tidligere roer, olympisk guldvinder og dobbelt verdensmester.

Jesjinov vandt en guldmedalje for Sovjetunionen i firer med styrmand ved OL 1976 i Montreal. Bådens øvrige besætning var Nikolaj Ivanov, Mikhail Kusnetsov, Aleksandr Klepikov, Aleksandr Sema (der roede det indledende heat) samt styrmand Aleksandr Lukjanov. I finalen sikrede den sovjetiske båd sig guldet foran Østtyskland, der fik sølv, og Vesttyskland, der tog bronzemedaljerne. Han deltog også ved OL 1972 i München, som del af den sovjetiske toer med styrmand.

Jesjinov vandt desuden to VM-guldmedaljer, en i toer med styrmand i 1974 og en i firer med styrmand i 1975. Han vandt også en EM-guldmedalje i toer med styrmand i 1973.

OL-medaljer 
 1976:  Guld i firer med styrmand

Referencer

Eksterne henvisninger 

Roere fra Sovjetunionen
Roere fra Rusland